**REFERAT AF DIALOGMØDE I HAVNEHAVEN II**

**SØNDAG DEN 29. SEPTEMBER 2024 KL. 14 I MARINEHUSET, SYDHAVNSVEJ 80**

Medlem af bestyrelsen Randi Petersen (nr. 71,1 - 3) bød velkommen til de 26 personer, der deltog i dialog­­mødet, og som der repræ­sen­te­rede 20 andelshavere. Randi Petersen nævnte, at sådan et møde gav mulighed for, at alle andelshavere kunne mødes og udveksle tan­ker om foreningen både med hinanden og med besty­rel­sen. Spørgsmål vedrørende økonomi hørte ikke hjemme her, men på general­for­sam­lingen.

Randi Petersen gjorde desuden opmærksom på, at bestyrelsen havde været usikker på, om disse dia­log­møder var relevante, for der har i de senere år været dalende tilslutning fra andelshavernes side til disse møder; men da bestyrelsen på seneste møde med blokkoordinatorerne blev opfordret til at indkalde til ét, så blev det nu afholdt, og bestyrelsen vil fremover afholde dialogmøder, når der viser sig behov for det.

Herefter fulgte en drøftelse af følgende emner, som blev fremført:

En andelshaver sagde, at det var dejligt, at der tidligere i referat fra bestyrelsesmøderne var nævnt ved navn, hvem de nye andelshavere var; men sådan var det ikke længere. Vedkommende ville imidlertid gerne at vide, hvem der flyttede ind, så derfor en opfordring til igen med navns nævnelse at oplyse, hvem de nye andelshavere er.

Hertil blev der svaret, at det p.g.a lovgivningen om personoplysninger ikke er tilladt, og at der desuden kunne være situationer, hvor en andelshaver havde personlige grunde til, at navnet ikke blev offent­lig­gjort.

En anden andelshaver spurgte om, hvorfor blokkoordinatoren for fremtiden skal byde nye andels­ha­ve­re velkommen og ikke en repræsentant for bestyrelsen, hvor der bl.a. kunne udleveres en teknikmappe. Bestyrelsen vil tage emnet op på et bestyrelsesmøde.

Årets sommerfest blev drøftet. Var det f.eks. fordi, der i år ikke var mulighed for at grille, at der var fær­re deltagere? Der var almindelig tilslutning til, at få en grill fremskaffet til næste sommerfest.

En andelshaver gjorde opmærksom på, at når der sprøjtes mod edderkopper, så kan det bagefter være meget vanskeligt at få pudset sine vinduer rene igen. En anden andelshaver fortalte, at man i sådan en situation kan ringe til firmaet, der sprøjter, og klage, og de kommer da og renser af.

Der var enighed om, at det er rigtig godt, at der fremover sprøjtes mod edderkopper.

En andelshaver fortalte, at vedkommende var rigtig vred over, at når det firma, der pudser vinduerne på 1.-salen, kom, så tog de ikke hensyn til, hvad der befandt sig i haven nedenunder. Vedkommende har her i sommer fået oversprøjtet både dyne og drømmeseng m.m. Men firmaet havde også i en bestemt tone fået at vide, at sådan skulle de ikke gøre fremover!

Samme andelshaver efterlyste el-ladestander til el-cykler, når det nu var farligt at oplade dem i ens skur p.g.a. brandfare. Hertil blev der svaret, at man kan få et særligt stik til de nye ladestandere, der vil blive opsat i andelsboligforeningen, så el-cykler kan oplades via dem.

En andelshaver gjorde opmærksom på, at det er længe siden, at der er sprøjtet mod alger på svale­gangen. Bestyrelsen vil tage emnet op på et bestyrelsesmøde.

Referatet fortsættes på bagsiden …

En beboer spurgte ind til fremtidsperspektivet for andelsboligforeningen. Skal der kun tages hensyn til den ældre generation – hvad med børn? Der er ingen legeplads til dem. En anden andelshaver gav udtryk for, at det grønne område ved petanquebanen kunne inddrages til sådan en legeplads, og måske kunne den etableres i samarbejde med Havnehaven I, så det ikke blev så dyrt?

I den videre drøftelse gjorde en anden andelshaver opmærksom på, at det er tilladt alle at benytte lege­pladsen på den kommunale insti­tu­tion, Færgegårdsvej 110. Det benyttede vedkommende sig selv af.

En anden andelshaver gjorde opmærksom på, at det vil koste mange penge, at etablere en legeplads i Hav­­ne­haven II, da der gælder helt specielle regler for dette. Desuden vil det hvert år kræve et opfølgende tilsyn, som også koster penge.

En andelshaver gav udtryk for, at det også kan skræmme kommende købere væk, hvis en andelslejlig­hed ligger i nærheden af en legeplads.

En andelshaver gav udtryk for, at vedkommende måske ville komme med et forslag til etablering af en legeplads. Hertil sagde Randi Petersen, at sådan et forslag skal være bestyrelsen i hænde 8 dage før gene­ral­forsamlingen.

En andelshaver vil gerne have, at bestyrelsen kontakter den ejendomsmægler, som har det store grøn­ne areal ud mod Sydhavnsvej til salg, for at få dem til at slå græsset. Vedkommende er frygtelig generet af høfeber. En andelshaver fremførte, at det ville være en ide at anvende nogle af de penge, der kommer ind ved salget af de 2 udlejede lejligheder, der snart skal sælges, til at få slået græsset på det store grønne areal.

En andelshaver spurgte ind til, hvordan det går med udskiftningen af lamper i vores andelsbolig­forening. Er det gået helt i stå? Svar: Bestyrelsen tager det op på næste bestyrelsesmøde.

Der blev drøftet indkøb af nye postkasser. En andelshaver bad da om, at hvis der skal skiftes postkasser, så bedes bestyrelsen sikre, at cylinderen i sådan en ny postkasse skal passe til nøglen til ens hoveddør.

En andelshaver nævnte, at vedkommende vil stille et forslag til den kommende generalforsamling om indkøb af nye postkasser.

En andelshaver ville gerne have, at bestyrelsen kontaktede ejeren af Stationsvej 63, for at få ejeren til at styne det birketræ, der står tæt ved postkasserne ud for Stationsvej 61.

Svar: Umiddelbart er det ikke en bestyrelsesopgave. Vedkommende kunne f.eks. selv prøve at kontakte ejeren af ejendommen.

En andelshaver spurgte, om det ikke var en god ide, hvis man oprettede en hjælpende-hånd-liste, som man kunne skrive sig på, så vi kunne hjælpe hinanden f.eks. med lidt computerproblemer eller med syning, lidt indkøb ved sygdom, hvis man er alene … m.m.

Der bliver sendt en liste rundt, hvor man kan melde sig, hvis man synes, at man kan hjælpe andre med noget.

Det hyggelige møde med god, konstruktiv og afslappet samtale, kaffe og Othellolagkage sluttede kl. 15,19.

Vordingborg, den 29. september 2024

Ole Petersen (nr. 79). Ref.